CELEX: 32020D0452
Language: sk
Date: 2020-03-26 00:00:00
Title: Vykonávacie rozhodnutie Komisie (EÚ) 2020/452 z 26. marca 2020, ktorým sa mení vykonávacie rozhodnutie (EÚ) 2019/570, pokiaľ ide o kapacity vytvorené na účely reakcie na riziká s nízkou pravdepodobnosťou a závažným vplyvom [oznámené pod číslom C(2020) 2011] (Text s významom pre EHP)

27.3.2020   
               
               
                  SK
               
               
                  Úradný vestník Európskej únie
               
               
                  LI 94/1
               
            
         VYKONÁVACIE ROZHODNUTIE KOMISIE (EÚ) 2020/452
         z 26. marca 2020,
         ktorým sa mení vykonávacie rozhodnutie (EÚ) 2019/570, pokiaľ ide o kapacity vytvorené na účely reakcie na riziká s nízkou pravdepodobnosťou a závažným vplyvom
         
            
               [oznámené pod číslom C(2020) 2011]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na rozhodnutie Európskeho parlamentu a Rady č. 1313/2013/EÚ zo 17. decembra 2013 o mechanizme Únie v oblasti civilnej ochrany (1), a najmä na jeho článok 32 ods. 1 písm. ha),
         keďže:
         
                     (1)
                  
                  
                     V rozhodnutí č. 1313/2013/EÚ sa stanovuje právny rámec pre rescEU. RescEU je rezerva kapacít na úrovni Únie, ktorej cieľom je poskytovať pomoc v náročných situáciách, keď celkové existujúce kapacity na vnútroštátnej úrovni a kapacity poskytnuté členskými štátmi do európskeho zoskupenia v oblasti civilnej ochrany nie sú schopné zabezpečiť účinnú reakciu na prírodné katastrofy a katastrofy spôsobené ľudskou činnosťou.
                  
               
                     (2)
                  
                  
                     Vykonávacím rozhodnutím Komisie (EÚ) 2019/570 (2) sa stanovuje zloženie rescEU, pokiaľ ide o jeho kapacity a požiadavky na kvalitu. Rezerva rescEU zatiaľ pozostáva z kapacít na letecké hasenie lesných požiarov, kapacít leteckej zdravotníckej evakuácie, kapacít tímu urgentnej zdravotnej starostlivosti a kapacít vytvárania zdravotníckych zásob.
                  
               
                     (3)
                  
                  
                     V článku 21 ods. 4 rozhodnutia č. 1313/2013/EÚ sa stanovuje možnosť vytvoriť kapacity rescEU na účely riadenia rizík s nízkou pravdepodobnosťou a závažným vplyvom. S cieľom vytvoriť tieto kapacity by sa v tomto rozhodnutí mali vymedziť kategórie rizík s nízkou pravdepodobnosťou a závažným vplyvom, pričom je potrebné zohľadniť možné scenáre takýchto rizík.
                  
               
                     (4)
                  
                  
                     Kapacity rescEU vytvorené na účely reakcie na riziká s nízkou pravdepodobnosťou a závažným vplyvom by mali byť vzhľadom na ich vysoko špecializovanú povahu, vysoké náklady a nedostatok na úrovni Únie v plnej miere financované Úniou. V súlade s článkom 21 ods. 4 a článkom 23 ods. 4b rozhodnutia č. 1313/2013/EÚ by finančná pomoc Únie mala pokrývať všetky náklady nevyhnutné na zaistenie dostupnosti a nasaditeľnosti uvedených kapacít, ako aj všetky prevádzkové náklady, ak sú tieto kapacity nasadené v rámci mechanizmu Únie.
                  
               
                     (5)
                  
                  
                     Pri vymedzovaní určitej kapacity ako rescEU prostredníctvom vykonávacích aktov by Komisia mala posúdiť, či sa daná kapacita považuje za kapacitu na účely reakcie na riziká s nízkou pravdepodobnosťou a závažným vplyvom.
                  
               
                     (6)
                  
                  
                     Proces identifikácie kapacít vytvorených na účely reakcie na riziká s nízkou pravdepodobnosťou a závažným vplyvom by mal byť založený na ich strategickej dôležitosti a mal by sa vykonávať transparentne a v úzkej spolupráci s členskými štátmi.
                  
               
                     (7)
                  
                  
                     S cieľom riadiť riziká s nízkou pravdepodobnosťou a závažným vplyvom, akými sú napríklad rozsiahly biologický útok alebo epidémia, ktorá by viedla k veľkému počtu pacientov postihnutých vysoko infekčnou chorobou, by sa mali využiť kapacity zdravotníckej evakuácie pacientov s vysoko infekčnými chorobami („Medevac HID“), kapacity leteckej zdravotníckej evakuácie obetí katastrof a kapacity tímu urgentnej zdravotnej starostlivosti typu 3 („EMT 3“). Kapacity vytvárania zdravotníckych zásob by sa mali takisto využívať v reakcii na dlhodobé závažné cezhraničné ohrozenia zdravia, ktoré by z dôvodu svojho rozsahu a komplexnosti mohli narušiť poskytovanie sociálnych, environmentálnych, ekonomických a verejných zdravotných služieb.
                  
               
                     (8)
                  
                  
                     Vzhľadom na núdzovú situáciu súvisiacu s ochorením COVID-19 a potrebu rýchlo vytvoriť spoločnú európsku rezervu, ktorá pomôže členským štátom na túto situáciu reagovať, by sa na kapacity rescEU v oblasti vytvárania zdravotníckych zásob mala uplatňovať spätná účinnosť, a to od dátumu ich vymedzenia ako kapacít rescEU vo vykonávacom rozhodnutí Komisie (EÚ) 2020/414 (3).
                  
               
                     (9)
                  
                  
                     Vykonávacie rozhodnutie (EÚ) 2019/570 by sa preto malo zmeniť.
                  
               
                     (10)
                  
                  
                     Opatrenia stanovené v tomto rozhodnutí sú v súlade so stanoviskom výboru uvedeného v článku 33 ods. 1 rozhodnutia č. 1313/2013/EÚ,
                  
               PRIJALA TOTO ROZHODNUTIE:
         
            Článok 1
            Vykonávacie rozhodnutie (EÚ) 2019/570 sa mení takto:
            
                        1.
                     
                     
                        Článok 1 sa mení takto:
                        
                                    a)
                                 
                                 
                                    písmeno e) sa nahrádza takto:
                                    
                                                „e)
                                             
                                             
                                                celkové odhadované náklady na kapacity rescEU v oblasti vytvárania zdravotníckych zásob;“;
                                             
                                          
                              
                                    b)
                                 
                                 
                                    dopĺňajú sa tieto písmená f) a g):
                                    
                                                „f)
                                             
                                             
                                                kategórie rizík s nízkou pravdepodobnosťou a závažným vplyvom;
                                             
                                          
                                                g)
                                             
                                             
                                                kapacity rescEU vytvorené na účely riadenia rizík s nízkou pravdepodobnosťou a závažným vplyvom.“;
                                             
                                          
                              
                  
                        2.
                     
                     
                        vkladajú sa tieto články:
                        
                           „Článok 3d
                           Kategórie rizík s nízkou pravdepodobnosťou a závažným vplyvom
                           Na účely vytvorenia kapacít rescEU nevyhnutných na účely reakcie na riziká s nízkou pravdepodobnosťou a závažným vplyvom, Komisia zohľadní tieto skutočnosti:
                           
                                       a)
                                    
                                    
                                       nepredvídateľnosť alebo mimoriadna povaha katastrofy;
                                    
                                 
                                       b)
                                    
                                    
                                       rozsah katastrofy vrátane veľkého počtu obetí a mŕtvych a masového presídľovania;
                                    
                                 
                                       c)
                                    
                                    
                                       dlhé trvanie katastrofy;
                                    
                                 
                                       d)
                                    
                                    
                                       stupeň komplexnosti katastrofy;
                                    
                                 
                                       e)
                                    
                                    
                                       potenciálne riziko vážneho narušenia fungovania vlád členských štátov vrátane poskytovania sociálnych, environmentálnych, ekonomických a verejných zdravotných služieb, alebo narušenie kritickej infraštruktúry uvedenej v článku 2 písm. a) smernice Rady 2008/114/ES (*1);
                                    
                                 
                                       f)
                                    
                                    
                                       geografický rozsah vrátane možnosti, že sa dôsledky katastrofy prejavia aj za hranicami;
                                    
                                 
                                       g)
                                    
                                    
                                       iné faktory, ako napríklad integrované dojednania Rady o politickej reakcii na krízu (IPCR) alebo aktivácia doložky o solidarite v súlade s článkom 222 Zmluvy o fungovaní Európskej únie.
                                    
                                 
                        
                           Článok 3e
                           Kapacity rescEU vytvorené na účely reakcie na riziká s nízkou pravdepodobnosťou a závažným vplyvom
                           
                              1.   Vytvárajú sa kapacity zodpovedajúce udalostiam, ktoré sú charakterizované aspoň dvomi kategóriami uvedenými v článku 3d, s cieľom reagovať na riziká s nízkou pravdepodobnosťou a závažným vplyvom.
                           
                           
                              2.   V prípade každej kapacity rescEU vymedzenej v článku 2 ods. 2 Komisia posúdi, či môže byť kapacita vytvorená na účely reakcie na riziká s nízkou pravdepodobnosťou a závažným vplyvom.
                           
                           
                              3.   Kapacity rescEU uvedené v článku 2 ods. 2 písm. c), d), e) a f) sa vytvoria s cieľom riadiť riziká s nízkou pravdepodobnosťou a závažným vplyvom. Finančná pomoc Únie pokryje všetky náklady nevyhnutné na zaistenie dostupnosti a nasaditeľnosti v súlade s článkom 21 ods. 4 rozhodnutia č. 1313/2013/EÚ.
                           
                           
                              4.   Ak sú kapacity rescEU uvedené v článku 2 ods. 2 písm. c), d), e) a f) nasadené v rámci mechanizmu Únie, finančná pomoc Únie pokryje 100 % prevádzkových nákladov v súlade s článkom 23 ods. 4b rozhodnutia č. 1313/2013/EÚ.
                           
                        
                        
                           (*1)  Smernica Rady 2008/114/ES z 8. decembra 2008 o identifikácii a označení európskych kritických infraštruktúr a zhodnotení potreby zlepšiť ich ochranu (Ú. v. EÚ L 345, 23.12.2008, s. 75)“"
                        
                     
                  
         
            Článok 2
            Adresáti
            Toto rozhodnutie je určené členským štátom.
            Uplatňuje sa od 19. marca 2020.
         
         
            V Bruseli 26. marca 2020
            
               
                  Za Komisiu
               
               Janez LENARČIČ
               
                  člen Komisie
               
            
         
         
            (1)  Ú. v. EÚ L 347, 20.12.2013, s. 924.
         
            (2)  Vykonávacie rozhodnutie Komisie (EÚ) 2019/570 z 8. apríla 2019, ktorým sa stanovujú pravidlá vykonávania rozhodnutia Európskeho parlamentu a Rady č. 1313/2013/EÚ, pokiaľ ide o kapacity rescEU, a ktorým sa mení vykonávacie rozhodnutie Komisie 2014/762/EÚ (Ú. v. EÚ L 99, 10.4.2019, s. 41).
         
            (3)  Vykonávacie rozhodnutie Komisie (EÚ) 2020/414 z 19. marca 2020, ktorým sa mení vykonávacie rozhodnutie (EÚ) 2019/570, pokiaľ ide o kapacity rescEU v oblasti vytvárania zdravotníckych zásob (Ú. v. EÚ L 82I, 19.3.2020, s.1).